จักรพรรดิเอากุสท์ที่ 2

**จักรพรรดิเอากุสท์ที่ 2 ผู้หลั่งเลือด** ทรงเป็นไคเซอร์กาแล็กซีองค์ที่ 14 แห่งราชวงศ์โกลเดินบามระหว่าง ปีอวกาศที่ 556 ถึง ปีอวกาศที่ 562

## ประวัติ

เอากุสท์ที่ 2 ประสูติเมื่อ ปีอวกาศที่ 529 ทรงเป็นพระโอรสองค์ใหญ่ในจักรพรรดิริชชาร์ทที่ 3 กับจักรพรรดินีอีเรเนอ พระองค์ได้รับฉายาว่า **"เอากุสท์ผู้หลั่งเลือด"** ถือเป็นหนึ่งในจักพรรดิที่เลวร้ายที่สุดของราชวงศ์โกลเดินบาม

### สมัยเป็นมกุฎราชกุมาร

แกรนด์ดยุกเอากุสท์ฉายแววความโหดร้ายมาตั้งแต่ก่อนขึ้นครองราชย์ ในช่วงวัยรุ่น เอากุสท์คบเพื่อนขี้เหล้า, เมากาม, และตะกละ จนตัวเองเป็นโรคเกาต์ (ซึ่งเป็นโรคที่ไม่สามารถรักษาให้หายขาดแม้กระทั่งในยุคนั้น) นั่นทำให้เอากุสท์ต้องเสพฝิ่นเพื่อบรรเทาอากาศปวด ส่งผลให้สุขภาพย่ำแย่ นักประวัตศาสตร์ระบุว่าก่อนที่พระองค์จะขึ้นครองราชย์นั้น *"...พระองค์ได้ลิ้มรสสุขารมณ์ทั้งหมดในชีวิตแล้ว"*

อุปนิสัยดังกล่าวทำให้เอากุสท์มีร่างกายอ้วนเผละจนถูกเปรียบเปรยว่าเป็น *"...มันหมูที่กำลังจะละลาย"* เอากุสท์เป็นโรคอ้วนจนเดินด้วยองค์เองไม่ได้ และต้องเคลื่อนที่บนวีลแชร์อัตโนมัติ แม้แต่ริชชาร์ทที่ 3 พระบิดา ก็ยังเวทนากับสภาพของโอรสตนเอง แต่ถึงจะอยู่ในสภาพดังกล่าว เอากุสท์ก็เป็นโอรสองค์ใหญ่และเป็นมกุฎราชกุมาร ตัวเอากุสท์ก็ไม่ได้โง่เขลาถึงขนาดที่จะก่อเรื่องที่จะทำให้ตัวเองถูกปลดจากมกุฎราชกุมาร ท้ายที่สุดแกรนด์ดยุกเอากุสท์ก็ได้ขึ้นครองราชย์ในปีอวกาศที่ 556

### สมัยเป็นไคเซอร์

สิ่งแรกที่ทรงทำหลังครองราชย์คือการสั่งฆ่าหม่อมทั้งหมดของพระบิดาที่อยู่ในวังหลัง และเชิญพระชนนีอีเรเนอมารับชมศพนับร้อยของพวกหล่อน โดยอ้างว่า *"เป็นการแก้แค้นให้เสด็จแม่ที่ถูกพวกมันแย่งสามี"* นี่เป็นจุดเริ่มต้นของปฏิกิริยาต่อต้านเอากุสท์ ในเวลาไม่ถึงสัปดาห์ ทรงปลดคณะรัฐมนตรีทั้งคณะ และทรงประหารพระอนุชาทั้งสามองค์ โดยกล่าวหาว่าพวกเขาวางแผนชิงบัลลังก์ พระชนนีอีเรเนอเสียพระทัยมากที่ลูกชายสามคนถูกฆ่า ท้ายที่สุดพระนางก็ฆ่าตัวตาย

จักรพรรดิเอากุสท์ทรงประหารทุกคนที่มองว่าเป็น "ฝ่ายตรงข้าม" โดยไม่สนว่าอีกฝ่ายจะเป็นขุนนางเล็กใหญ่หรือสามัญชน ในแง่นี้ กล่าวได้ว่ารัชสมัยของเอากุสท์ที่ 2 เป็นรัชสมัยที่มีความเท่าเทียมที่สุดของราชวงศ์โกลเดินบาม คาดว่าจำนวนบุคคลที่ถูกฆ่าตามคำสั่งของพระองค์มีราว 6-20 ล้านคน

พระองค์โปรดการฆ่าด้วยวิธีทรมาณกรรมต่างๆ ศพของหม่อมบางคนถูกถลกหนัง ศพของพระอนุชาสามองค์ถูกหั่นเป็นท่อนๆแล้วโยนให้สุนัขล่าเนื้อที่ถูกปรับแต่งพันธุกรรมให้มีเขาและดุร้าย คนอื่นก็ถูกประหารด้วยวิธีพิสดารนับไม่ถ้วน ทรงโปรดวิธีการทารุณฆาตโดยการโลโบโทมี ซึ่งเป็นการแทงเข็มปลายแหลมเล็กผ่านดวงตาไปถึงสมอง

## สงครามกลางเมืองจักรวรรดิครั้งที่ 1

ในปีอวกาศที่ 562 ในช่วงนั้น พระญาติฝ่ายใกลชิดถูกประหารจนสิ้นวงศ์เกือบหมดทุกตระกูล อย่างไรก็ตาม ในจำนวนนี้ มีเพียงเฟือสท์เอริช ฟอน ลินเดอร์โฮฟ ลูกชายของแกรนด์ดยุกอันเดรอัสและเป็นอนุชาของจักรพรรดิริชชาร์ทที่ 3 (กล่าวคือลินเดอร์โฮฟเป็นลูกพี่ลูกน้องของเอากุสท์ที่ 2) ยังรอดชีวิตอยู่ เนื่องจากเขาหลบหนีออกจากดาวหลวงโอดินก่อนการกวาดล้าง

เมื่อเอากุสท์ที่ 2 ฉุกคิดเรื่องเฟือสท์แห่งลินเดอร์โฮฟ ก็สั่งให้หาทางกำจัดลูกพี่ลูกน้องคนนี้ทันที ลินเดอร์โฮฟทำการต่อต้าน เขาสามารถรวบรวมพรรคพวกได้จำนวนมากมายกว่าที่คาดคิด ฝ่ายที่เคยล้มเลิกการต่อต้านจักรพรรดิทรราชอย่างกองทหารรักษาการณ์ของแคว้นต่างๆ ตลอดจนบรรดาขุนนางที่นำโดยกราฟคอนราท ไฮนทซ์ ฟอน โลเอินกรัมม์ มาเข้าร่วมกับเฟือสท์แห่งลินเดอร์โฮฟคนแล้วคนเล่า

### สิ้นพระชนม์

จักรพรรดิเอากุสท์ที่ 2 จัดตั้งกองกำลังปราบปรามกองทัพกบฏดังกล่าว อย่างไรก็ตาม กำลังทหารของกองกำลังปราบปรามไม่มีขวัญกำลังใจที่จะสู้เพื่อจักรพรรดิของตนเอง กองทัพลินเดอร์โฮฟ-โลเอินกรัมม์ เอาชนะกองกำลังปราบปรามในระบบดาวบราเบิน-ทราร์บัค แล้วเดินทางถึงดาวหลวงโอดินในพริบตา แต่ก็พบว่าจักรพรรดิเอากุสท์ที่ 2 สิ้นพระชนม์แล้ว เฟือสท์แห่งลินเดอร์โฮฟจึงได้ขึ้นครองราชย์เป็นจักรพรรดิเอริชที่ 2

คนที่ลงมือปลงพระชนม์คือ ผู้บังคับการกองราชองษ์รักษ์-พลจัตวาชานบัค เขาเป็นคนสนิทของเอากุสท์และเคยเป็นผู้รับผิดชอบการสังหารต่างๆ ขณะที่เอากุสท์กำลังให้อาหารสุนัขล่าเนื้อ พลจัตวาชานบัคบังคับวีลแชร์ของเอากุสท์ให้ตกลงไปในส่วนเลี้ยงสุนัข เอากุสท์ถูกพวกสุนัขขย้ำตายทั้งเป็น เพื่อตอบแทนความดีความชอบของชานบัค จักรพรรดิเอริชที่ 2 ทรงเลื่อนยศให้ชานบัคเป็นพลเอก แล้วบัญชาให้นำตัวพลเอกชานบัคไปประหารด้วยการยิงโดยแถวทหาร